
1. Preliminarii
În studiul de faţă propun o abordare a metaforelor specifice limbajului argotic al
adolescenţilor de azi, incluzând şi termenii din limba comună care au conotaţii metaforice în
argou. Am avut în vedere exemplele oferite de dicţionarele româneşti1 şi, într-o foarte mică
măsură, exemplele rezultate în urma aplicării de chestionare elevilor unei şcoli generale din
cartierul bucureştean Rahova.
Majoritatea termenilor pe care îi considerăm ca aparţinând argoului adolescenţilor se
regăsesc şi în limbajul altor categorii de vorbitori2.
Clasificarea metaforelor argotice va fi făcută după un criteriu formal, după
,,semnificantul categorial” (Coşeriu apud Slave 1991: 29). Apartenenţa la o anumită parte de
vorbire ne va permite să observăm în ce măsură un termen din limba comună este preluat în
argou prin ,,deviere semantică”,   astfel căpătând conotaţii metaforice utilizate astfel în scop
criptic, dar şi expresiv.
Iorgu Iordan pune în evidenţă caracteristica de vorbire inovatoare marcată  profund de
afectivitate3.
2. Metafora în argou
2.1. Aspecte generale
Printre mecanismele şi procedeele de obţinere a termenilor argotici, metafora are un
1 S-au avut în vedere următoarele dicţionare tipărite:  DAEF, DALI, DALR şi on line: www.
123urban.ro şi www. dictionarurban.ro .
2 Tony Anatrella propune termenul adulescent (Anatrella 2003: 40) sau kidult pentru adulţii
care adoptă comportamente (inclusiv lingvistice) specifice adolescenţei. Făcând referire la contextul
sociocultural al anilor ‛70 din Europa Occidentală, autorul  vorbeşte chiar despre o societate
adolescentrică, sintagmă ce ar putea descrie inclusiv societatea românească postdecembristă. ,,Normele
adolescenţei au invadat  viaţa socială: subiectivitatea este dominantă, emoţionalul substituie raţionalul,
imaginarul devine mai important decât realul,  se afirmă o viziune ludică şi  mediatică  a vieţii
profesionale şi o intoleranţă în faţa frustrărilor inerente ale existenţei ” (Anatrella 2003: 41).
3 ,,O caracteristică a argoului este că se reînnoieşte mereu. Afectul, mai puternic şi mai frecvent
decât la alte subiecte vorbitoare obişnuite, cere necontenit mijloace noi de expresie, care să satisfacă
nevoile afective, mari şi permanente ale argotizanţilor” (Iordan  1975: 309).

rol deosebit de important.
Se poate afirma că toate modificările semantice pe care le suferă cuvintele în vorbirea
afectivă sunt, în fond, metafore, aşadar imagini ale fanteziei noastre (Iordan 1975 : 314).
Metafora este definită ca o schimbare de sens ce are la bază o comparaţie prescurtată,
chiar dacă din punct de vedere structural presupune existenţa a doi termeni diferiţi care se află
într-o situaţie de opoziţie care se neutralizează, apărând astfel asociaţii şi raporturi noi între
termenul propriu şi cel figurat (Slave1991: 9).
Procesul metaforic are la bază încălcarea raporturilor semantice şi sintagmatice de implicaţie,
raporturi pe care E. Coşeriu le numeşte ,,solidarităţi lexicale” sau ,,solidarităţi semantice”.
Dacă însă în fonologie contextul în care apare neutralizarea poate fi definit precis, în cazul
neutralizării metaforice nu se poate stabili exact contextul în care apare exprimarea figurată
(Slave1991: 9).
Teoriile contemporane asupra metaforei, atrag însă atenţia asupra receptării acesteia nu
atât ca ,,transfer lexical” sau ,, transfer semantic”, ci mai degrabă ca ,,tranzacţie între
contexte”, care pune în joc o interacţiune sau o opoziţie verbală între două conţinuturi
semantice: cel al expresiei în utilizarea sa metaforică şi cel al contextului literar ocurent1.
Metafora nu mai are funcţie pur ornamentală, ci semnificantă şi cognitivă.
În argou, este evident rolul expresiv al acestui trop care, în cele mai multe situaţii, se
lexicalizează prin utilizări repetate putându-se înscrie în categoria catacrezelor. Mecanismul
constă în transferul semantic de la un termen aparţinând unei zone metaforizate2 specifice unei
anumite categorii de vorbitori către o zonă metaforizantă extrem de diversă.
Metafora din argou – ca şi cea din limbajul popular – este de tipul implicaţiei
(metaforă in absentia sau implicită), fiind realizată prin înlocuirea termenului metaforizat cu
cel metaforic. Cele mai frecvente sunt metaforele nominale şi cele verbale, care nu se reduc  la
un termen unic, ci constau, în multe cazuri, din sintagme, locuţiuni, expresii (Stoichiţoiu-Ichim
2001: 135).
2.2. Metafora nominală
Datorită valenţelor sale expresive deosebite, metafora nominală este cel mai frecvent
întâlnită în lexicul argotic. Creativitatea lingvistică specifică utilizatorilor acestui tip de limbaj
preferă asocierile şi asemănările cu obiecte, înţelese în sens larg, care aparţin concretului.
Astfel, câmpurile semantice în care se organizează cel mai adesea metaforele argotice aparţin
vegetalului, vieţuitoarelor, relaţiilor umane, fenomenelor naturii3. O categorie aparte o pot
constitui metaforele specifice argoului adolescenţilor şi tinerilor, în general, rezultate ale
influenţei limbilor străine (cu precădere, engleză şi franceză) şi care aparţin domeniului
informaticii şi al noilor tehnologii.
2.2.1. Universul vegetal
Una dintre sursele de inspiraţie la îndemână pentru argotizanţii aparţinând diferitelor
categorii de vârstă o constituie universul plantelor. Diversitatea sinonimiei metaforice atrage
1 În principiu, este vorba despre concepţia interactivă a lui I. A. Richard dezvoltată de M. Black
(NDESL: 587).
2 Vezi Zafiu (2010 : 56).
3 ,,La valoarea afectivă propriu-zisă, caracteristică metaforei argotice, se adaugă efectele
naturale, rezultate când impresiile decurg direct din semnificaţia termenului  şi fenomenul numit efecte
prin evocare, propriu termenilor care prin ei înşişi suscită reacţii şi sentimente ce sugerează o anumită
formă de viaţă şi  de activitate, o anumită ambianţă” (Baciu-Got 2008: 152).

după sine schimbarea câmpului semantic, dar în  anumite situaţii – cum este cea reprezentată
de numele  părţilor corpului omenesc – se poate observa preferinţa argotizanţilor pentru
anumite câmpuri semantice, precum cel al vegetalului sau al alimentarului. Referitor la
acestea, Rodica Zafiu (2010) vorbeşte despre derivarea sinonimică; noţiunea a circulat şi sub
denumirea derivaţie sinonimică la alţi autori, cum ar fi Iorgu Iordan sau Al. Vasiliu (Zafiu
2010: 62).
Un termen devenit argotic, cu sensul modificat prin metaforă sau metonimie, poate fi înlocuit
(mai ales când este cuprins într-o expresie) cu sinonime ale sensului de bază, care ajung astfel
să stabilească procese metaforice similare sau /şi să intre în aceeaşi construcţie. (...) De obicei,
nu este vorba despre sinonime propriu-zise, ci de cuvinte din aceeaşi sferă semantică sau care
au în comun trăsăturile pe care se bazează metaforizarea (Zafiu 2010 : 62).
În cadrul conversaţiilor nonformale, adolescenţii de azi încă mai folosesc termeni
argotici mai vechi, care au pătruns în mare măsură şi în registrul familiar, adesea ca apelative
umoristice: ,,abdomen proeminent” – pepene (DALI), ,,cap” – bostan, dovleac,  gulie,
tărtăcuţă (DAEF), ,,om prost” – păstârnac (www.123urban.ro), gulie, pătlăgea (DALI),
,,organ genital masculin” – banană, castravete, morcov, praz, sparanghel, roşcovă, trandafir
(DAEF), ,,organ genital feminin” – corcoduşă, crin, crizantemă, gheb, fagure, floarea-
soarelui, ghiocel, muşeţel, păstaie, smochină, zambilică (DAEF). În  cazul grupurilor de
infractori sau de consumatori de droguri, aspectul criptic devine pregnant inclusiv când se
creează legături de asemănare între diferite obiecte şi universul vegetal. În dicţionarele de
argou româneşti apar astfel de exemple uneori surprinzătoare: ,,droguri” – iarbă, mărar
(DAEF), piperaş, verdeaţă 77 (DALI), ,,yală” – pară sau portocală (DALI), în argoul
spărgătorilor de locuinţe.
2.2.2. Universul vieţuitoarelor
În registrul familiar-argotic, sunt frecvente analogiile între universul uman şi cel
diferitelor vieţuitoare (insecte, păsări, peşti, mamifere). Astfel, devin subiect al ironiei, în
special, trăsăturile comportamentale ale oamenilor prin asociere cu cele ale necuvântătoarelor.
Metaforele animaliere sunt folosite depreciati şi chiar injurios la adresa unor defecte omeneşti.
Funcţiile unor astfel de creaţii lexicale sunt mai degrabă simbolice, chiar dacă sunt consecinţe
ale unor analogii simple, stabilite cu universul imediat al insectelor, păsărilor şi animalelor.
În această zonă, limbajul argotic este dificil de distins de limbajul popular în care, de
asemenea, printre cele mai dispreţuite ,,metehne” se află prostia, incapacitatea de a păstra un
secret, prostituţia. ,,Bestiarul” argotic este suficient de bogat şi susţine aspectul argoului de
limbaj deosebit de expresiv şi inovator: caracudă – ,,1. individ naiv, credul, uşor de păcălit. 2.
hoţ de mărunţişuri. 3. prostituată beţivă şi urâtă” (DALR), castor – ,,informator, denunţător”
(DALR), focă – ,,prostituată” (DALR), guvid – ,,om prost”, guguştiuc – ,,poliţist”, sticlete, guşter
– ,,1. persoană naivă, uşor influenţabilă. 2. grănicer” (DALR), ,,fraier, papagal” (www.
123urban.ro), iepure – ,,1. elev chiulangiu. 2. student care face blatul la cantină” (DALR),
lipitoare – ,,femeie de moravuri uşoare” (DALR), jaguar – 1. şef. 2. jandarm. (DAEF), molie –
,,1. consoartă. 2. persoană în vârstă. 3. persoană leneşă şi profitoare” (DALR), papagal –
persoană care poate fi păcălită, fraier, naiv, credul, prost” (DALR), pinguin glazurat – ,,om
foarte prost”, şobolan – ,,persoană duplicitară” (DALI), veveriţă – ,,prostituată” (DALI).
Multe dintre aceste metafore argotice inspirate de universul animalier sunt preluate de

către presă unde sunt folosite cu o frecvenţă atât de mare, încât se poate discuta despre clişee
publicistice ce se dezvoltă spontan în adevărate serii metaforice1.
2.2.3. Universul alimentar
Asemănări dintre diferite obiecte sau acte ce exprimă violenţa sau trivialitatea trimit
spre metafore inspirate din domeniul culinar sau alimentar : bulion⁄ ketch-up – ,,sânge (mai
ales în expr. a-i da bulionul pe nas)” (DALI), cozonac – ,,avere, bani mulţi” (DALI), covrig –
,,monede de metal” (DALI), dar şi ,,organ sexual masculuin”, maioneză – „pericol, primejdie”
(DAEF), şniţel /sandwich în expresii: a face pe cineva şniţel⁄sandwich – ,,a stârpi în bătaie”,
chiftea – ,,prostituată”, sticksuri – ,,picioare subţiri”, savarină – ,,vagin, organ sexual femini”,
shaorma – ,,act sexual”.
2.2.4. Universul tehnic
Universul tehnic poate integra o serie de alte câmpuri semantice corespunzătoare
preocupărilor tinerilor de astăzi (utilizarea calculatorului, a internetului, a telecomunicaţiilor,
automobilismul etc.). Deplasarea sensului se face în aceste situaţii spre zone care în mod
tradiţional nu admiteau sensuri conotative. Termenii neologici sau cei proveniţi din limbajele
tehnice – în cele mai multe cazuri preluaţi treptat de  vocabularul fundamental – devin mărci
ale expresivităţii limbajului adolescentin2.
 Airbaguri – ,,sâni”. Termenul este preluat cu sensul metaforic din argoul englezesc3
unde  denumeşte, în plus, ,,implanturile cu silicon” care au stat la baza asocierii dintre
pernele de aer folosite ca sistem de protecţie şi atenuare a şocurilor resimţite în cazul
unui eventual accident. În argoul românesc, sunt folosite o serie de alţi termeni
metaforici specifici imaginarului lingvistic masculin: amortizoare, balcoane, baloane,
bidoane, bordaj, boxe, bretele, denivelări tectonice, piersici (DAEF)4 pentru a denumi
aceeaşi parte a corpului feminin5.
(1) Ce înseamnă o tipă bună? Corp bine proporţionat, airbaguri îndrăzneţe, păr frumos, ochi
frumoşi şi trăsăturile feţei frumoase. (forum. softpedia.com)
 Rachetă – ,,femeie slabă”. Este de remarcat faptul că termenul se foloseşte cu acelaşi
sens conotativ şi în franceză6.
1 ,,Una dintre seriile  foarte frecvente în retorica jurnalistică actuală este cea a metaforelor
animaliere. În lista principalelor animale invocate în ultimii ani par să intre mai ales rechinii, caracatiţa,
dinozaurii, hienele – şi, cu o frecvenţă ceva mai redusă, cameleonul, lupii, lipitorile, păianjenul, şarpele,
şobolanii, cobaii” (Zafiu 2001: 57).
2 ,,Dacă urmărim sursele metaforelor din argou, vom constata că româna, ca şi franceza sau
engleza, selectează termenii respectivi  cu precădere din vocabularul referitor la natură, tehnică, hrană”
(Stoichiţoiu-Ichim 2001: 137).
3 ,,Airbags- beautiful, round, firm tits” (www.urbandictionary.com).
4 Rodica Zafiu consideră că  ,,metafora airbaguri, pentru sâni, e o actualizare glumeaţă a mai
vechii metafore baloane” (Zafiu 2010 : 63).
5 Pentru alte părţi ale corpului feminin sunt folosiţi, de asemenea, termeni din domeniul
automobilistic: baterii, portbagaj, şasiu – ,,fese”, parbriz – ,,1. faţă. 2. ochi.”, caroserie – ,,corp”.
6 Vezi Goudailler (1996: 122).

(2) Bă, mie nu-mi place să mă uit după rachete din astea cu forme  aerodinamice, prefer tipele cu
forme adevărate, frate!*
 Hardul – ,,capul, mintea”. Termenul nu este încă înregistrat în dicţionarele de argou
româneşti, dar circulă frecvent în conversaţiile şcolarilor şi chiar ale adulţilor
familiarizaţi cu terminologia IT.
(3) Eu cred că ăsta are probleme rău de tot cu hardul dacă face în halul ăsta.*
(4) Femeile nu au hardul necesar pentru un soft atât de mare, dar au legături neuronale mai multe
între cele două emisfere, aşadar procesor mai mare (INTUIŢIA, ele aşa denumesc procesul acesta)…
Dar, ce să faci cu procesorul, fără un soft mai puţin supus erorii ?? (www.cronici.tv)
2.3. Metaforele adjectivale
Metaforele adjectivale au ca referinţă, în cele mai multe situaţii, manifestări ale
fiinţelor sau obiectelor. În general, sunt determinanţi ai substantivelor care denumesc
trăsăturile umane ce pot fi definite în termenii antonimiei [+/- frumos], [+/-inteligent], [+/-
valoros].
2.3.1. Adjective calificative
Adjectivele calificative primare care capătă sensuri conotative sunt de cele mai multe
ori superlative provenite din adjective sau substantive aparţinând limbii comune. În aceste
situaţii, schimbările de sens – mijlocul predilect de îmbogăţire al argourilor româneşti – fiind
sunt însoţite de schimbarea comportamentului gramatical (Zafiu 2001: 219).
 Beton – ,,solid, indestructibil. 2. (în fotbal, despre apărare) impenetrabil. 3. formidabil,
excelent.” (DAEF). Adjectivul utilizat şi ca adverb se pare că urmează modele
prezente în limba populară şi dezvoltate în special în registrul familiar-argotic, în
exemple ca: „tipă beton / trăsnet”.
(5) Şi trecea pe stradă o tipă beton, înţelegi*...
 Marfă – adjectiv invariabil ,,foarte bun, de calitate superioară” (DAEF). Păstrează
modelul gramatical întâlnit şi în exemplul anterior şi se pare că  a fost anticipat de
folosirea unui alt substantiv cu valoare adjectivală de superlativ, meserie, ,,concurat de
un adjectiv variabil din aceeaşi familie lexicală, meseriaş,-ă ” (Zafiu 2001: 219).
(6) Am ascultat şi eu aseară o melodie marfă, dar nu ştiu cum se numeşte, am
reţinut câteva versuri…(www. forum.fanclub.ro)
 Tătic – substantiv utilizat cu valoare adjectivală superlativă, neconsemnat în
dicţionarele de argou. Termenul este folosit de către tineri pentru a exprima conotaţii
pozitive în cadrul conversaţiilor între locutori de gen masculin ca şi sintagma ,,tatăl
lor”, construită, probabil, pe baza analogiei semantice cu expresii superlative din
registrul popular-familiar: ,,mama cozonacilor”, ,,regina manelelor”.
(7) Ce să facă, mă?! Nu mă ia nimeni la Counter Strike, sunt tătic, băăă! *
(8) Florin Salam este cel mai tare din România... a spart toate topurile, iar la
capitolul live nu-l întrece nimeni... ăsta e tăticu' lor ! (www. muzica9.ro)

2.3.2. Adjective  participiale
Adjectivele participiale folosite în argoul tinerilor au la origine sensul metaforic al
verbelor de la care provin exprimând cel mai adesea defecte umane, în enunţuri depreciative,
sau chiar calităţi:
 Bazat – ,,bogat, înstărit, prosper” (DAEF), iar în limbajul actual al adolescenţilor
„profesionist; de calitate; (despre un lucru făcut) ca lumea; (despre o persoană) bine
pregătită” (www. 123 urban.ro), provenind din sintagma argotică a avea la bază.
(Elevii, dacă vor să spună că sunt bine pregătiţi, folosesc adesea expresia a avea la
bază; am la bază – ,,ştiu, am învăţat” (DCR2) sau verbul a se baza – ,,A (se) sprijini,
a (se) întemeia pe ceva. ♦ Refl. A avea încredere în sprijinul cuiva, a se lăsa în
nădejdea cuiva; a se bizui” (DEX)).
Folosit ca adjectiv participial, prezintă conotaţii metaforice diferite1.
(9) Cristea e băiat bazat , toate fetele îl plac... (www. sport.ro)
Anumite adjective participiale, ca dus, distrus, terminat, sunt folosite ca superlative
conotate negativ.
 Coafat – ,,bătut, tras de păr” (DALR). Sub aspect funcţional, poate fi considerat o
antifrază ca şi termenul machiat (DALI). Ambele lexeme  aparţin aceleiaşi sfere
semantice a operaţiunilor de înfrumuseţare. A machia ca  şi a coafa sunt verbe folosite
ironic, ca şi adjectivele participiale, prin substituirea sensurilor  de bază cu sensuri
opuse care denotă mutilarea fizică prin agresiune. Conotaţia metaforică este marcată
prin reproducerea în ghilimele atunci când termenul este preluat în presa scrisă cu
aceleaşi nuanţe ironice.
(10) ,,Machiat” de un prieten, Adrian Pescariu a ajuns la spital cu nasul rupt. (www. acasatv.ro)
 Descentrată – ,,dizarmonioasă, urâtă” este un adjectiv participial neologic folosit
numai la feminin, în special de băieţi, pentru a ironiza defectele fizice ale fetelor.
(11) Cum să ieşi, frate, cu pantalonii ăia pe tine, când eşti aşa de descentrată! *
(12) Bună rău negresa, bună şi blondina, deşi cam descentrată.(www.zoso.ro/movie-batch-29).
2.4. Metafore verbale
Metaforele verbale, mai puţin frecvente în limbajul poetic, au o pondere însemnată în
argou datorită puterii lor ,,de a transpune elementele realităţii imediate în imagini plastice,
sugestive” (Stoichiţoiu-Ichim 2001: 135). Acţiunile metaforizate de către argotizanţii tineri din
raţiuni criptice sau pur expresive vizează principalele domenii de interes ale acestora: şcoala
(chiulul, copiatul) şi interacţiunile umane (cearta, bătaia, dragostea etc.).
2.4.1. Universul şcolii
Universul şcolii constituie un domeniu ,,preferat” atât pentru metaforele substantivale1,
1,,Bazat implică înţelesurile figurate ale solidităţii, ale cărei temeiuri pot fi diferite: cunoaşterea,
averea, puterea etc. Bazat e foarte adesea cel care  «ştie multe» - «la facultate înainte de un examen, trei
studenţi: unul bazat, altul cu un nivel mediu de cunoştinţe şi altul bâtă» (mulder.pluto.ro), «ia zi tu mai
departe că văd că ştii, eşti bazat» (forum.softpedia.com), foarte apropiat fiind şi înţelesul de «priceput,
competent»: «să ceri puţin... ar zice că nu eşti bazat în meseria ta» (cyprusalien.com)” (Zafiu 2006: 8).

cât şi pentru cele verbale.
 A chiuli – ,,a absenta” este el însuşi un verb aparţinând registrului familiar-argotic
având deja derivate: chiulău, chiulangiu, chiulangeală, chiulangită. Verbul provine de
la substantivul chiul din argoul şcolăresc menţionat de Iorgu Iordan în Stilistica limbii
române. Savantul român respinge ipoteza originii acestui verb în expresia a trage
chiulul – calc al sintagmei din franceză tirer au cul. Expresiile actuale ale
adolescenţilor pentru a denumi absenţa de la ore sunt în general expresii ale
indiferenţei faţă de şcoală: a pleca cu capra la raze;  a da cu praf de mers, a-şi băga
picioarele în (ea) / ore / şcoală .
 A copia (la un  test / examen). Deşi în limbajul adolescenţilor este folosit cel mai
frecvent verbul a copia, entuziasmul datorat reuşitei de a înşela ,,ochiul vigilent” al
profesorului determină folosirea unor verbe sau expresii mai mult sau mai puţin
vulgare cu sensuri figurate: a se inspira (din caiet / manual / lucrarea colegului), a se
descurca, a-l face pe prof(esor) la test, a se informa. În plus, sub influenţa limbii
engleze şi a noilor metode de reproducere a documentelor, expresiile cu sensuri
conotative: a trage la xerox, a da / a băga un copy paste din caiet2, a da un cut (când
nu se uită profu’ / profa), reprezintă exprimări plastice care au un rol de signum social,
de apartenenţă la o anumită generaţie, la un anumit grup social.
(13) Apoi, când vine testul, băgaţi foicica într-un caiet din bancă, o scoateţi la nevoie, [profu /a e la
catedră sau în altă parte], copiaţi, daţi foaia şi iar băgaţi copy paste, next page... etc. (www. freakz.ro)
(14) Cel mai simplu e cu caietul pe picioare / în bancă şi dă-i şi trage la xerox. Desigur, aici e
nevoie de tupeu,  aşa că aveţi şi alte variante. (www. freakz.ro)
2.4.2. Relaţiile interumane
Relaţiile interumane pot genera la vârsta adolescenţei pasiuni pe care le-am putea
grupa în două tipuri  de atitudini: pozitive şi negative cărora le sunt asociate acţiuni exprimate
de cele mai multe ori prin imagini surprinzătoare. Din categoria atitudinilor pozitive cele mai
pregnante sunt cele care au legătură mai mult sau mai puţin cu dragostea. Pentru a se
îndrăgosti avem, alături de mai vechile sintagme întâlnite şi în registrul popular-familiar, avea
/simţi fluturaşi în / la stomac, a fi în limbă după cineva, a pica cu tronc, a-i trage clopotele
cuiva etc. şi a avea chimie cu cineva (www. 123.urban.ro), a o pune de un sentiment (DALI), a
i se pune pata pe cineva3.
(15) Mi s-a pus pata pe un tip şi nu îmi răspunde la mesaje... (www. elady.ro)
Mult mai frecvente sunt sintagmele care descriu metaforic actul sexual, poate cele mai
numeroase, dacă ţinem seama de inventarul întocmit de George Volceanov în DAEF. Specifice
argoului adolescenţilor sunt utilizările metaforice ale verbelor a formata, a injecta, a vaccina şi
sintagmele a ateriza la un punct fix, a naviga în Dardanele a se da huţa / în bărci, a trage la
1 Metaforizarea notelor este deja foarte cunoscută şi are ca punct de plecare forma grafică a
cifrelor: baston – unu; lebădă – doi; cocoşatul – trei; scăunelul – patru; chinta, ţinta golanului – cinci;
umflatul, nouă cu coada în sus – şase; toporul – şapte etc. (Iordan 1975: 335).
2 Expresiile sunt influenţate probabil şi de existenţa în registrul familiar-argotic a sintagmelor
adjectivale tras la indigo, tras la xerox pentru ,,identic, imitat, copiat perfect” (DALR).
3 În limbajul familiar-argotic, expresia este folosită cu anumite conotaţii negative: ,,1. a avea o
idee fixă; a urmări cu încăpăţânare un scop. 2. a se enerva; a face o criză de furie / de nervi ” (DAEF).

poartă (DALI). Generaţiile actuale preferă imagini inspirate din diferite domenii în care se
remarcă utilizarea neologismelor sau a termenilor ştiinţifici: a verifica uleiul, a administra
vitamina P, a composta biletul (www. 123.urban. ro), a băga bujia la motor*, a-i  schimba
ADN-ul*.
Atitudinile negative ale adolescenţilor sunt mult mai bine reprezentate prin verbe şi
expresii verbale. Astfel, „a (se) bate”  permite folosirea unor verbe şi expresii cu nuanţe
eufemistice: a aranja (figura / mutra),  a blagoslovi, a dichisi, a machia, a mângâia,  a năşi, a
tatua . Alături de acestea apar şi  sintagme hiperbolizante care exprimă violenţa fizică: a băga
în fabrica de pumni, a face (pe cineva) afiş / ciulama / harachiri / nod de cravată, a umple de
borş (DALI); „a (se) certa” – a se lua / în beţe / în coarne / în gură beţe / în clanţă cu cineva
etc. (DALI). Anumite verbe şi expresii verbale  folosite conotativ pentru a (se) certa au o notă
de vulgaritate şi obscenitate accentuată: a pizdui, a lua la draci, a trage un frecuş, a lua pe
cineva în şuturi (DALI).
3. Concluzii
La baza creaţiilor metaforice din argou se află, de cele mai multe ori, analogia, care se
face prin utilizarea numelui unui obiect prin numele altuia pe baza unei asemănări. În situaţiile
prezentate, avem de a face doar cu metafore in absentia sub forma unui termen singular sau
chiar a sintagmelor.
În argoul adolescenţilor de azi sunt metaforizate acţiuni, stări, obiecte care au legătură
cu lumea proprie acestei categorii de vârstă, delimitată în general de şcoală şi de interacţiunile
cu ceilalţi. Referitor la universul şcolii, sunt predominante metaforele nominale care substituie
denumiri ale notelor, ale notiţelor după care se copiază (fiţuici, servite etc.)  şi al  acţiunilor
care denumesc absenţa de la ore, copiatul la teste. Aceştia sunt termeni ce susţin,  în mare
parte, caracterul de limbaj secret al argoului adolescenţilor care se remarcă mai puţin prin acest
aspect şi mai mult prin caracterul expresiv şi identitar.
Universul relaţiilor umane este reprezentat  de metafore depreciative care indică
raportarea la celălalt prin denumiri metaforice ce denotă, de cele mai multe ori, dispreţul şi
ironia. Trăsăturile comportamentale, în general negative, (prostia, lenea, curvia, indiscreţia,
neseriozitatea, laşitatea etc.), înfăţişarea fizică,  părţi  ale corpului omenesc sunt  concretizate
cel mai adesea prin metafore nominale inspirate de universul vegetal sau animal.
Analogiile metaforice au la bază imagini din natură (din sfera vegetalului, a
vieţuitoarelor) sau inspirate de noile tehnologii.
Din punct de vedere categorial, se poate spune că ponderea cea mai însemnată o deţin
metaforele nominale, urmate de cele verbale şi  adjectivale.
Diversitatea şi bogăţia acestui trop conduce, în multe situaţii, la serii de sinonime
metaforice, aşa cum este cazul pentru cele care denumesc actul sexual. Metaforele argotice
specifice tinerilor se deosebesc prin trivialitatea accentuată ce exprimă dorinţa de recunoaştere
a procesului de maturizare – în cazul adolescenţilor – şi, deopotrivă, prin tendinţa de
,,mascare” a trivialului cu ajutorul structurilor metaforice  de tip eufemism, care au un rol
estetic deosebit.
Implicaţiile utilizării sensurilor metaforice sunt, fără îndoială, de natură afectivă şi
subiectivă. Ironia şi dispreţul sunt alături de admiraţie şi non-conformism atitudinile care
ascund intenţia locutorului care apelează la exprimarea prin intermediul tropilor. La nivel
funcţional, multe dintre metafore pot fi antifraze sau eufemisme care denotă aceleaşi atitudini
ale vorbitorului marcate afectiv. De asemenea, trebuie subliniat spiritul ludic şi glumeţ al
acestor creaţii lexicale.

Din punct de vedere sociolingvistic, este de remarcat că majoritatea metaforelor
argotice discutate reprezintă exprimări plastice ale bărbaţilor care ironizează, insultă sau, mai
rar, îşi exprimă admiraţia faţă de femei.
Argoul adolescenţilor contribuie la procesul general de înnoire a limbii, prin
metaforele sale specifice, rezultate ale unei dinamici interne a limbii prin mutaţiile de sens pe
care le presupun, fiind un limbaj cu o deosebită coloratură expresivă.
SURSE ŞI SIGLE
www.123urban.ro
www.9am.ro/
www.forum.fanclub.ro
www.clubmercedes.ro
www.cronici.tv
www.dindragoste.ro/.../
www.freakz.ro
www.jocurifetebarbie.ro/jocuri
www.sport.ro
www.urbandictionary.com
* = exemplu selectat din chestionarele aplicate elevilor unei şcoli din cartierul
bucureştean Rahova.
DAEF = Volceanov, George, 2007, Dicţionar de argou al limbii române, Bucureşti, Editura
Niculescu.
DALR = Croitoru-Bobârniche, Nina, 1996, Dicţionar de argou al limbii române, Slobozia, Editura
Arnina.
DEX = Dicţionarul explicativ al limbii române, 1996, Ediţia a II-a, Bucureşti, Univers Enciclopedic.
DALI = Tandin, Traian, 2009, Dicţionar al lumii interlope, Bucureşti, Editura Meditaţii.
DCR2 = Dimitrescu, Florica, 1997, Dicţionar de cuvinte recente, Ediţia a doua, Bucureşti, Editura
Logos.
NDESL = Ducrot, Oswald, Jean-Marie Schaeffer (eds.), 1995, Nouveau dictionnaire encyclopédique
des sciences du langage, Éditions du Seuil, Paris.

A FEW ASPECTS OF THE METAPHORICAL CREATIVITY IN THE TEENSPEAK
(Abstract)
The teenspeak is distinguished as a new imaginary language, inspired most often from the
virtual universe of the internet or from the language of the new technologies: airbags for „breasts”, hard
for mind, „brains”, soft for „thinking”. The metaphors are used with ironical meaning, because of the
desire to hide the trivial phrases and idioms (euphemistic idioms) or, simply, because of the
unconventional behaviour specific to teenagers (vulgar expressions and obscenities labelled as taboos).
Thus teenage metaphorical creations are easily taken over by the common language due to the
expressive special flavour they contain and at the same time they contribute to the process of the
language renewal.

